ྦ་ཏ་ཐཱ་ག་ཏ་ནཱ་གེནྡྲ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭ་ཧཱ་ནས། ཤབྡའི་བར་སྦྱར་བས་མཆོད། དུས་གསུམ་སངས་རྒྱས་ཐམས་ཅད་ཀྱི། །མཁྱེན་བརྩེ་ནུས་པའི་ངོ་བོ་ཉིད། །སྒྲུབ་ལ་དངོས་གྲུབ་མཆོག་སྩོལ་བའི། །ཡི་དམ་ལྷ་ལ་ཕྱག་འཚལ་ལོ། །ཞེས་པས་བསྟོད། བཅོམ་ལྡན་འདས་ཀླུའི་དབང་ཕྱུག་རྒྱལ་པོ་འཁོར་དང་བཅས་པས་ཡུལ་ཁམས་འདིས་གཙོ་བྱས་འཇིག་རྟེན་གྱི་ཁམས་སུ་ཆར་ཆུ་དུས་དུ་རྒྱུན་མི་ཆད་པར་འབབ་ཅིང་། ལོ་ཕྱུགས་རྟག་ཏུ་ལེགས་པ་དང་། སད་དང་སེར་བ་བཙའ་ཐན་སོགས་བར་དུ་བཅོད་པ་ཐམས་ཅད་ཞི་བ་དང་། བཀྲ་ཤིས་པ་དང་བདེ་ལེགས་ཕུན་སུམ་ཚོགས་པ་རྒྱུན་མི་ཆད་པར་མཛད་དུ་གསོལ། ཞེས་གསོལ་བ་གདབ། གཏོར་མ་གཉིས་པ། ཨོཾ་ཨཱཿཧཱུྃ་ལན་གསུམ་གྱིས་བྱིན་རླབས་དྲན་པར་བྱས་ལ། རང་གི་སྒོས་ཀྱི་ཆོས་སྐྱོང་རྣམས་ལ་ཕུལ་བའམ། འཇིག་རྟེན་སྐྱོང་བ་རྣམས་ལ་དམིགས་ཏེ། ཨོཾ་སརྦ་ལོ་ཀ་ཀཱ་ར་ས་པ་རི་ཝཱ་ར་ཨོཾ་ཨ་ཀཱ་རོ་སོགས་ལན་གསུམ་གྱིས་དབུལ། འཇིག་རྟེན་སྐྱོང་བ་ཆེན་པོ་རྣམས། །མཆོད་སྦྱིན་གཏོར་མ་འདི་བཞེས་ལ་སོགས་ནས། ཡིད་ལ་འདོད་པ་ཀུན་འགྲུབ་ཤོག་ཅེས་པའི་བར་དང་། འཇིག་རྟེན་སྐྱོང་བ་ཆེན་པོ་རྣམས་ཀྱིས་ཡུལ་ཁམས་འདིས་གཙོ་བྱས་འཇིག་རྟེན་གྱི་ཁམས་སུ་ཆར་ཆུ་དུས་རྒྱུན་མི་ཆད་པར་འབབ་ཅིང་། ལོ་ཕྱུགས་རྟག་ཏུ་ལེགས་པ་དང་། སད་དང་སེར་བ་བཙའ་ཐན་སོགས་བར་དུ་གཅོད་པ་ཐམས་ཅད་ཞི་བ་དང་། བཀྲ་ཤིས་པ་དང་བདེ་ལེགས་ཕུན་སུམ་ཚོགས་པ་རྒྱུན་མི་ཆད་པར་མཛད་དུ་གསོལ། གཏོར་མ་གསུམ་པ། ཨོཾ་ཨཱཿཧཱུྃ་ལན་གསུམ་དང་། ལག་གཡོན་ཁུ་ཚུར་བཅངས་ཏེ་མཐེ་བོང་བསྒྲེང་བའི་སྟེང་གཡས་པའི་ཐལ་མོས་གདུགས་ལྟར་བཀབ་ཅིང་སེ་གོལ་གཏོགས་པ་དང་བཅས་ཀླུ་དགའ་བར་བྱེད་པའི་ཕྱག་རྒྱ་བཅས་ལ། ཨོཾ་ཧི་ལི་ཧི་ལི་མ་ཧཱ་ཧི་ལི་ཕྲུྃ་ཕུ་སྭཱ་ཧཱ། ཞེས་ལན་གསུམ་དང་། ཨོཾ་བྷཀྵ་ཡ་བྷཀྵ་ཡ་ས་མ་ཡ་ཏྀཥྛ་ཛྲུྃ་ཕྲུྃ་ཕུ་ཧཱུྃ་སྭཱ་ཧཱ། ཞེས་ལན་གསུམ་ལ་སོགས་པས་ཀླུ་རྣམས་ལ་ཕུལ་བའི་མཐར། གཏོར་མ་འདོད་རྒུ་འབྱུང་བའི་བདུད་རྩིའི་རྒྱ་མཚོ་ཆེན་པོ་འདིས་ཀླུའི་རྒྱལ་པོ་ཆེན་པོ་བརྒྱད་ཀྱིས་གཙོ་བྱས། ཀླུ་གཉན་ས་བདག་གི་རིགས་ཐམས་ཅད་དང་། ཁྱད་པར་དུའང་ཡུལ་ཕྱོགས་འདིར་གནོད་ཅིང་ལན་ཆགས་པའི་ཤ་མཁོན་དོན་དུ་གཉེར་པའི་ཀླུ་གཉན་ས་བདག་གི་རིགས་ཐམས་ཅད་ལ་སྦྱིན་ནོ། །ཚིམ་ཞིང་མཉེས་ནས་གནོད་པ་དང་གདུག་རྩུབ་རྣམས་ཞི་བ་དང་། ཕན་པ་དང་བྱང་ཆུབ་ཀྱི་སེམས་དང་ལྡན་པར་གྱུར་ཏེ། བཅོམ་ལྡན་འདས་ཀྱི་བཀའ་དང་། བདག་དང་སེམས་ཅན་ཐམས་ཅད་ལ་བརྩེ་བར་དགོངས་ནས་ཡུལ་ཕྱོགས་འདིས་མཚོན་ཏེ་རྒྱལ་ཁམས་ཀུན་ཏུ་ལོ་ལེགས་ཕུན་སུམ་ཚོགས་པ་འབྱུང་བའི་མཐུན་རྐྱེན་ཆར་གྱི་རྒྱུན་རབ་ཏུ་འབེབས་པའི་ཕྲིན་ལས་དང་སྡོང་གྲོགས་རྒྱ་ཆེན་པོ་མཛད་དུ་གསོལ། ཞེས་ཕྲིན་ལས་གཞོལ། གཏོར་མ་བཞི་པ། ཨོཾ་ཨཱཿཧཱུྃ་ལན་གསུམ་དང་། ལག་གཡས་ལྕགས་ཀྱུའི་ཕྱག་རྒྱ་དང་བཅས་ཏེ། ཨོཾ་བྷཱུ་མི་པ་ཏི་ས་པ་རི་ཝཱ་ར་ཨཱ་ཀརྵ་ཡ་ཛཿས་གཞི་བདག་རྣམས་དགུག ཨོཾ་བྷཱུ་མི་པ་ཏི་ས་པ་རི་ཝཱ་ར་ཨོཾ་ཨ་ཀཱ་རོ་སོགས་ལན་གསུམ་གྱིས་དབུལ། གཞི་བདག་ཆེན་པོ་འཁོར་དང་བཅས་པས་ཡུལ་ཁམས་འདིས་མཚོན་ཏེ་རྒྱལ་ཁམས་ཀུན་ཏུ་ལོ་ལེགས་ཕུན་སུམ་ཚོགས་པ་འབྱུང་བའི་མཐུན་རྐྱེན་ཆར་གྱི་རྒྱུན་རབ་ཏུ་འབེབས་པའི་ཕྲིན་ལས་དང་སྡོང་གྲོགས་རྒྱ་ཆེན་པོ་མཛད་དུ་གསོལ། ཞེས་ཕྲིན་ལས་གཞོལ། དེ་ནས་བཟླས་པའི་དམིགས་པ་ནི། གཟུངས་ཐག་རྡོ་རྗེ་མཎྜལ་སྟེང་གི་ཤར་ངོས་སུ་བཞག་པ་ནས་བཟུང་སྟེ། ཐོག་མར་དཀོན་མཆོག་གསུམ་ལ་མོས་གུས་དྲག་པོས་གསོལ་བ་ཡང་ཡང་གདབ། མཁའ་ཁྱབ་རིགས་དྲུག་གི་སེམས་ཅན་ཐམས་ཅད་ལ་སྙིང་རྗེ་དྲག་པོ་ཡང་ཡང་བསྒོམ། ཁྱད་པར་ས་བདག་ཀླུ་གཉན་ཡུལ་ལྷ་གཞི་བདག་མི་དང་མི་མ་ཡིན་པ་རྣམས་ལ་བྱམས་པ་དང་སྙིང་རྗེ་དྲག་པོ་ཡང་ཡང་བཏང་ནས། རང་ཉིད་ཀླུའི་དབང་ཕྱུག་རྒྱལ་པོར་གསལ་བའི་ཐུགས་ཀའི་ཧཱུྃ་ཡིག་བཻཌཱུརྻ་ལྟར་གསལ་བ་ལས་འོད་ཟེར་དཀར་པོ་ཟླ་བ་ཤར་བ་ལྟར་འཕྲོས། ལུས་ཀྱི་ནང་ཐམས་ཅད་ཁྱབ། རང་གི་ནད་གདོན་སྡིག་སྒྲིབ་ཐམས་ཅད་དག འོད་ཟེར་བ་སྤུའི་བུ་ག་ནས་ཕྱིར་འཕྲོས། མདུན་བསྐྱེད་ཀྱི་སངས་རྒྱས་ཀླུ་དབང་རྒྱལ་པོ་ལ་ཕོག་པས་ཐུགས་རྒྱུད་བསྐུལ་ཏེ་ཐུགས་ཀའི་ཧཱུྃ་ཡིག་བཻཌཱུརྻ་ལྟར་གསལ་བ་ལས་འོད་ཟེར་དཀར་པོ་ཟླ་བ་ཤར་བ་ལྟར་འཕྲོས། མཐའ་སྐོར་གྱི་ཕྱོགས་བཅུའི་སངས་རྒྱས་བྱང་སེམས་འཕགས་པ་ཉན་ཐོས་ཆོས་སྲུང་ནོར་ལྷ་རྣམས་ལ་ཕོག དེ་རྣམས་ཀྱི་ཐུགས་ཀར་ཐིམ་ཞིང་མཉེས་པར་བསམ། སླར་ཡང་དེ་དག་ལས་འོད་ཟེར་དཀར་པོའི་ཕྲེང་བ་བདུད་རྩིའི་རང་བཞིན་ཅན་འཕྲོས། ཀླུ་རྒྱལ་འཁོར་དང་བཅས་པ་ལ་ཕོག དེ་རྣམས་ཀྱིས་ཚེ་རབས་ཐོག་མ་མེད་པ་ནས་བསགས་པའི་སྡིག་སྒྲིབ་སྦྱངས། ཁྱད་པར་སོ་སོའི་ལུས་ཀྱི་ཡན་ལག་དང་ཉིང་ལག སྟོབས་དང་གཟི་བརྗིད་བཀྲག་མདངས་ཉམས་པ་དང་། འཁོར་དང་ལོངས་སྤྱོད་ཉམས་པ་ཐམས་ཅད་གསོས། ནད་དང་དུཿཁ་ཞི་ཞིང་བདེ་བ་དང་ལྡན་པར་བསམ། ཡང་འོད་ཟེར་འཕྲོས་ཏེ་རིགས་དྲུག་གི་སེམས་ཅན་ཐམས་ཅད་དང་ཁྱད་པར་ངན་སོང་གསུམ་གྱི་སྡུག་བསྔལ་ཐམས་ཅད་ཞི་བར་བསམ། ཡང་འོད་ཟེར་དཀར་པོ་དཔག་ཏུ་མེད་པ་སྟེང་གི་བར་སྣང་དུ་སྤྲིན་ལྟར་འཐིབས་པ་ལས་བདུད་རྩིའི་ཆུ་རྒྱུན་བབས་ཏེ་སྐོམ་པའི་སྡུག་བསྔལ་ཐམས་ཅད་བསལ་བར་བསམ། ཡང་སྤྲིན་གྱི་གསེབ་ནས་རིན་པོ་ཆེའི་རྒྱན་དང་གོས་དང་ཟས་ནོར་ལོངས་སྤྱོད་ཇི་ལྟར་འདོད་པ་བབས། སེམས་ཅན་ཐམས་ཅད་ཀྱི་དབུལ་ཕོངས་ཞི་བར་བྱས། ཁྱད་པར་ལྷ་ཀླུ་འབྱུང་པོ་རྣམས་ལ་རང་རང་གང་འདོད་པའི་ཟས་གོས་རྒྱན་དང་ལོངས་སྤྱོད་ཕོ་བྲང་སྐྱེད་མོས་ཚལ། ནོར་ཕྱུགས་འཁོར་གཡོག་སོགས་ཟད་མི་ཤེས་པའི་དཔལ་ཐོབ་པས་ཐམས་ཅད་དགའ་ཞིང་མགུ་ནས་བྱམས་པའི་སེམས་རྙེད་དེ་ཕན་ཚུན་ཕ་མ་ལྟ་བུའི་འདུ་ཤེས་སྐྱེས་པར་བསམ། ཡང་ཆོས་ཀྱི་སྒྲ་དབྱངས་བསྒྲགས་པས་ཐམས་ཅད་ཀྱིས་བྱང་ཆུབ་ཏུ་སེམས་བསྐྱེད། སེམས་ཅན་ལ་ཕན་བདེ་དཔག་ཏུ་མེད་པར་བསྒྲུབ་པར་བསམ། ཡང་ཀླུའི་རྒྱལ་པོ་འཁོར་དང་བཅས་པའི་འོད་ཀྱིས་ཀླུ་རྒྱལ་རྣམས་བསྐུལ་ཏེ། དེ་རྣམས་ཀྱིས་དྲེགས་པ་སྡེ་བརྒྱད་རྣམས་བསྐུལ། དེ་དག་གི་ཁ་དང་། སྦྲུལ་མགོའི་གདེངས་ཀ་དང་། བ་སྤུའི་ཁུང་བུ་རྣམས་ནས་ཀྱང་ཁ་རླངས་ཀྱི་རྣམ་པས་ནམ་མཁའ་ལ་སྤྲིན་ཕུང་འཁྲིགས་ཤིང་འབྲུག་གི་སྒྲ་དབྱངས་སྒྲོགས་པ་དང་། གློག་འོད་འཁྱུག་ཅིང་ཡུལ་ཕྱོགས་ཐམས་ཅད་དུ་ཆར་དྲག་པོ་དཔག་ཏུ་མེད་པ་རྒྱུན་མི་ཆད་པར་འབེབས་པར་བསམ། སྐབས་སྐབས་སུ་ཅིའང་མི་དམིགས་པར་སྣང་གྲགས་རིག་གསུམ་རང་གི་སེམས་ཀྱི་ཡོ་ལོང་དུ་ཤེས་པར་བྱ། སྐབས་སྐབས་སུ་རང་དང་མདུན་གྱི་ཀླུ་དབང་རྒྱལ་པོའི་སྐུ་དང་རྒྱན་དང་འཁོར་དང་བཅས་པ་ལ་སེམས་གཏད་ནས། ཏདྱ་ཐཱ། ཨོཾ་ཏ་ཐཱ་ག་ཏོ་བྷ་ག་ཝཱན་ནཱ་ག་རཱ་ཛེ་ཤྭ་ར་ཨ་དྷིཥྛཱ་ན་ཨ་དྷིཥྛི་ཏེ་སྭཱ་ཧཱ། ཞེས་གཙོ་བོར་བཟླས་མཐར། སརྦ་ནཱ་ག་རཱ་ཛ་ས་པ་རི་ཝཱ་རེ་བྷིཿཝརྵ་ཨཱ་བེ་ཤ་ཡ་ཨཱ་བེ་ཤ་ཡ་སྭཱ་ཧཱ། ཞེས་པའང་སྦྲེལ་ཏེ་ཐ་མལ་གྱི་གཏམ་དང་མ་འདྲེས་པར་སྔགས་བགྲང་། ཐུན་རིང་ཐུང་སྐབས་དང་སྦྱར། ཐུན་བསྡུ་རན་པ་དང་མཆོད་པ་ཁ་གསོས་ལ་གོང་ལྟར་བསང་སྦྱངས་བྱིན་གྱིས་བརླབ། ཨོཾ་སརྦ་ཏ་ཐཱ་ག་ཏ་ནཱ་གེནྡྲ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ་ནས། ཤབྡའི་བར་སྦྱར་བས་མཆོད། ཐབས་མཁས་ཐུགས་རྗེས་སྲིད་གསུམ་ཀུན་ཁྱབ་ཅིང་། །ཉིན་བྱེད་བྱེ་བའི་གཟི་བརྗིད་འཕྲོག་བྱེད་པའི། །རྒྱལ་སྲས་ཚོགས་ཀྱིས་མཆོག་ཏུ་རབ་བསྟོད་པ། །རྒྱལ་པོའི་དབང་པོ་མཆོག་ལ་གུས་ཕྱག་འཚལ། །ཞེས་སམ་ཚང་བས་བསྟོད། བཅོམ་ལྡན་འདས་ཀླུའི་དབང་ཕྱུག་རྒྱལ་པོ་འཁོར་དང་བཅས་པས་བདག་དང་སེམས་ཅན་ཐམས་ཅད་ཀྱི་ཀླུ་གཉན་ས་བདག་གི་ཉེར་འཚེ་ལ་སོགས་པ། ལས་ངན་སྡིག་སྒྲིབ་ཐམས་ཅད་བྱང་ཞིང་དག་པར་བྱིན་གྱིས་བརླབ་ཏུ་གསོལ། ཞེས་འདོད་དོན་གསོལ་བ་གདབ། ཀླུ་ལའང་། ཨོཾ་མ་ཧཱ་ནཱ་ག་རཱ་ཛ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱ་ཧཱ་ནས། ཤབྡའི་བར་སྦྱར་བས་མཆོད། གདེངས་ཀ་ནོར་བུ་འབར་བའི་འོད་ཀྱིས་ནི། །ས་འོག་མུན་པའི་ཚོགས་རྣམས་འཇོམས་མཛད་པ། །བསྟན་ལ་རབ་དགའ་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་ལོ། །ཞེས་བསྟོད། ཀླུའི་རྒྱལ་པོ་བརྒྱད་ཀྱིས་གཙོར་བྱས་པའི་ཀླུ་གཉན་ས་བདག་གི་རིགས་ཐམས་ཅད་ཀྱིས། བཅོམ་ལྡན་འདས་ཀྱི་བཀའ་དང་། བདག་དང་སེམས་ཅན་ཐམས་ཅད་ལ་བརྩེ་བར་དགོངས་ནས་ཡུལ་ཕྱོགས་འདིས་མཚོན་ཏེ་རྒྱལ་ཁམས་ཐམས་ཅད་དུ་ལོ་ལེགས་ཕུན་སུམ་ཚོགས་པ་འབྱུང་བའི་མཐུན་རྐྱེན་ཆར་གྱི་རྒྱུན་རབ་ཏུ་འབེབས་པའི་ཕྲིན་ལས་དང་སྡོང་གྲོགས་རྒྱ་ཆེན་པོ་མཛད་དུ་གསོལ། ཞེས་ཕྲིན་ལས་གཞོལ། ཡིག་བརྒྱ་ལན་གསུམ་གྱིས་ལྷག་ཆད་ཁ་བསྐང་། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །ཅེས་ནོངས་པ་བཟོད་པར་གསོལ། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །བཛྲ་མུཿཞེས་དང་། མཆོད་སྦྱིན་གནས་འདིར་གང་ལྷགས་པའི། །འབྱུང་པོ་ས་འོག་རྒྱུ་བ་དང་། །གང་ཡང་ས་སྟེང་འཁོད་པ་དང་། །ས་བླར་རྒྱུ་བ་གང་ཡིན་པ། །མགུ་བར་གྱིས་ལ་རང་གནས་སུ། །ཐམས་ཅད་ཐམས་ཅད་འགྲོ་བར་གྱིས། །ཨོཾ་མ་ཧཱ་ནཱ་ག་རཱ་ཛ་སརྦ་བྷཱུ་མི་བ་ཏི་གཙྪ་ཞེས་པས་ཡེ་ཤེས་པ་རྣམས་གཤེགས། དམ་ཚིག་པ་རྣམས་རང་ལ་ཐིམ། འཇིག་རྟེན་པ་རྣམས་ཀྱང་རང་རང་གི་གནས་སུ་སོང་བར་བསམས་ལ། རང་གི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ་ཞེས་བརྗོད་ཅིང་གནས་གསུམ་བསྲུང་། དགེ་བ་འདི་ཡིས་མྱུར་དུ་བདག །ཀླུ་དབང་རྒྱལ་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཐོབ་ནས་ཉེས་པའི་དགྲ་རྣམས་ཕམ་བྱས་ཏེ། །སྐྱེ་རྒ་ན་འཆིའི་རྦ་རླབས་འཁྲུགས་པ་ཡི། །སྲིད་པའི་མཚོ་ལས་འགྲོ་བ་སྒྲོལ་བར་ཤོག །བྱང་ཆུབ་སེམས་ནི་རིན་པོ་ཆེ། །མ་སྐྱེས་པ་རྣམས་སྐྱེ་འགྱུར་ཞིང་། །སྐྱེས་པ་ཉམས་པ་མེད་པ་དང་། །གོང་ནས་གོང་དུ་འཕེལ་བར་ཤོག །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་བ། །དགེ་ལེགས་ཐམས་ཅད་འབྱུང་བ་ཡི། །ཡིད་ལ་འདོད་པ་ཀུན་འགྲུབ་ཤོག །ཅེས་བསྔོ་སྨོན་དང་། སྟོན་མཆོག་དམ་པ་ལྷ་མིས་མཆོད་འོས་པ། །སངས་རྒྱས་ཕྱག་འཚལ་དེང་འདིར་བདེ་ལེགས་ཤོག །སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཞི་བ་ཆགས་བྲལ་ལྷ་མིས་མཆོད་འོས་པ། །ཆོས་ལ་ཕྱག་འཚལ་དེང་འདིར་བདེ་ལེགས་ཤོག །སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཚོགས་ཀྱི་དམ་པ་ལྷ་མིས་མཆོད་འོས་པ། །དགེ་འདུན་ཕྱག་འཚལ་དེང་འདིར་བདེ་ལེགས་ཤོག །སེམས་ཅན་གང་དག་འགྲོ་དང་མི་འགྲོ་བ། །དེ་དག་ཐམས་ཅད་དེང་འདིར་བདེ་ལེགས་ཤོག །ཅེས་སོགས་བཀྲ་ཤིས་ཅི་རིགས་བརྗོད། ཐུན་བར་དུ་བརྒྱ་རྩ་དང་ཆུ་སྦྱིན་གང་མང་གཏོང་། ཀླུ་ཐེབས་དང་བསྟུན་པའི་ཀླུ་གཏོར་ཡང་གཏོང་ངོ་། །དེ་ལྟ་བུའི་ཚུལ་གྱིས་ཉིན་རེ་ལ་ཐུན་གསུམ་རེར་ཞག་གསུམ་ནས་བདུན་གྱི་བར་ཉམས་སུ་བླང་། ཆོ་ག་གྲུབ་ནས་ཚོམ་བུ་དང་གཏོར་མ་སོགས་ཆུ་མིག་གམ་རྒྱ་མཚོར་འབབ་པའི་ཆུ་ཀླུང་དུ་གཤེགས། ལས་ཀྱི་རྗེས་མི་མངོན་པར་བྱའོ། །དེ་ལྟར་བགྱིས་པས་རང་གི་ནད་གདོན་ཞི་ཞིང་ཚོགས་གཉིས་རྫོགས་པ་དང་། བསྟན་འགྲོར་ཕན་བདེ་བླ་ན་མེད་པ་འབྱུང་བར་གདོན་མི་ཟའོ། །དེ་ལྟར་ཀླུ་དབང་རྒྱལ་པོ་ཡི། །མདོ་རྒྱུད་སྙིང་པོ་རྒྱ་གཞུང་དོན། །འཁྲུལ་ཟད་གོང་མའི་དགོངས་བཞེད་བཞིན། །ཆར་འབེབས་བྱིན་རླབས་བདུད་རྩིའི་གཏེར། །སྙིགས་དུས་སྐྱེ་འགྲོ་ལ་ཕན་ཕྱིར། །དཀོན་མཆོག་རྒྱལ་མཚན་བཞེད་དོན་ལྟར། །དགེ་སློང་དཔལ་ལྡན་ཆོས་སྐྱོང་དེས། །ལྷུན་གྲུབ་སྟེང་གི་ཆོས་གྲྭར་སྦྱར།«་་་་་འདི་ལ་མ་ཕྱིར་མཆན་དཀྱུས་སུ་ཤོར་བ་སོགས་དག་མིན་སྣ་ཚོགས་འདུག་པ་སོ་སོའི་ཁུངས་དང་བསྟུན་ནས་ཞུ་དག་ཅུང་ཟད་བགྱིས་ཤིང་ངག་འདོན་བཀླག་ཆོག་ཏུ་འཇམ་དབྱངས་མཁྱེན་བརྩེའི་དབང་པོས་བྲིས་པ་འཇི་ག་རྟེན་གྱི་ཁམས་སུ་དགེ་ལེགས་རྒྱ་ཆེན་པོ་དུས་རྟག་ཏུ་འབྱུང་བའི་རྒྱུར་གྱུར་ཅིག སརྦ་དཱ་ཀལྱཱ་ཎཾ་བྷ་བ་ཏུ།། » ༈ །གོང་གི་དཀྱུས་ཀྱི་ཆར་དབབ་པའི་སྔགས་ཤམ་ནི་མཁན་ཆེན་དཔལ་ཆོས་པ་ཉིད་ཀྱི་ཚིག་བསྒྲིགས་ལས་ཇི་ལྟར་བྱུང་བ་བཞིན་བྲིས་པ་ཡིན་ལ། རྒྱ་གཞུང་གི་མཆན་བུ་ཡིག་རྙིང་ལས། སྔགས་ནི་ཀླུ་དང་སངས་རྒྱས་ཀྱི་སྔགས་ལ་བ་རི་ཤ་ཡ་པ་རི་ཤ་ཡ་པ་ཏ་ཡ་པ་ཏ་ཡ་ཞེས་གདགས་སོ། །ཞེས་འབྱུང་བ་ལྟར་ན། ཏདྱ་ཐཱ། ཨོཾ་སརྦ་ཏ་ཐཱ་ག་ཏོ་བྷ་ག་ཝཱན་ནཱ་ག་རཱ་ཛེ་ཤྭ་ར་ཨ་དྷིཥྛཱ་ན་ཨ་དྷིཥྛི་ཏེ་བ་རི་ཤ་ཡ་བ་རི་ཤ་ཡ་པ་ཏ་ཡ་པ་ཏ་ཡ་སྭཱ་ཧཱ། ཞེས་དང་། ཨོཾ་སརྦ་ནཱ་ག་རཱ་ཛ་ས་པ་རི་ཝཱ་རི་བྷིཿབ་རི་ཤ་ཡ་བ་རི་ཤ་ཡ་པ་ཏ་ཡ་པ་ཏ་ཡ་སྭཱ་ཧཱ། ཞེས་བཟླའོ།། །།སརྦ་དཱ་ཤུ་བྷཾ་བྷུ་ཡཱཏ྄།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོ